ໃນຕອນເຊົ້າ ເວລາ 8:00 ໂມງ ຂອງວັນ 19 ມັງກອນ 2018 ທີ່ຜ່ານມານີ້ ຢູ່ທີ່ຫ້ອງປະຊຸມຂອງກອງບັນຊາການທະຫານເມືອງ ສາລະວັນ ທ່ານ ສີສຸວັນ ວົງຈອມສີ ກໍາມະການສູນກາງພັກ ເລຂາພັກ – ເຈົ້າແຂວງໆສາລະວັນ ໄດ້ລົງເຄື່ອນໄຫວຢ້ຽມຢາມ ອ້າຍນ້ອງທະຫານກອງບັນຊາການທະຫານເມືອງສາລະວັນ ເນື່ອງໃນໂອກາດສະເຫຼີມສະຫຼອງວັນສ້າງຕັ້ງກອງທັບປະຊາຊົນ ລາວ ຄົບຮອບ 69 ປີ ໂດຍການຕ້ອນຮັບຂອງ ທ່ານ ພັທ ຄໍາເບັນ ແກ້ວສາຍທອງ ເລຂາຄະນະພັກຮາກຖານ, ຫົວໜ້າກອງບັນຊາການທະຫານເມືອງ ພ້ອມດ້ວຍນາຍ ແລະ ພົນທະຫານທົ່ວກອງບັນຊາການທະຫານເມືອງສາລະວັນ.
ການເຄື່ອນໄຫວຢ້ຽມຢາມຄັ້ງນີ້, ທ່ານ ທ່ານ ພັທ ຄໍາເບັນ ແກ້ວສາຍທອງ ເລຂາຄະນະພັກຮາກຖານຫົວໜ້າກອງບັນຊາການທະຫານເມືອງ ກໍ່ໄດ້ລາຍງານສະພາບການເຄື່ອນໄຫວໂດຍຫຍໍ້ກ່ຽວກັບການ ຈັດຕັ້ງປະຕິບັດວຽກງານປ້ອງກັນຊາດ – ປ້ອງກັນຄວາມສະຫງົບ ໃນການປະຕິບັດມະຕິກອງປະຊຸມໃຫ່ຍຄັ້ງທີ X ຂອງສູນກາງພັກ, ຄັ້ງທີ VIII ຂອງອົງຄະນະພັກແຂວງ ກໍຄືການຜັນຂະຫຍາຍແນວທາງນະໂຍບາຍຂອງພັກໃຫ້ອ້າຍນ້ອງນາຍ ແລະ ພົນທະຫານ, ການແກ້ໄຂຊີວິດການເປັນຢູ່ ແລະ ການປະຕິບັດຄຳຂວັນ “ ກຸ້ມຕົນເອງ, ເພິ່ງຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງ”ໃນໂອກາດດັ່ງກ່າວ ທ່ານ ສີສຸວັນ ວົງຈອມສີ ກຳມະການສູນກາງພັກ, ເລຂາພັກ – ເຈົ້າແຂວງໆ ສາລະວັນ ໄດ້ມອບເງິນຈໍານວນ 100.000.000 ກີບ (ໜຶ່ງຮ້ອຍລ້ານກີບ) ໃຫ້ແກ່ກອງບັນຊາການທະຫານເມືອງສາລະວັນ ເພື່ອສົມທົບທືນກໍ່ສ້າງກໍາແພງອ້ອມຮອບກອງບັນຊາການ.
ຈາກນັ້ນ ທ່ານກໍໄດ້ໃຫ້ກຽດໂອ້ລົມຕໍ່ອ້າຍນ້ອງທະຫານກອງບັນຊາການທະຫານເມືອງສາລະວັນເຊິ່ງທ່ານໄດ້ນຳເອົາຄວາມຢ້ຽມຢາມຖາມຂ່າວອັນອົບອຸ່ນ, ຄວາມຮັກແພງອັນສະໜິດສະໜົມຈາກຄະນະພັກ, ຄະນະປົກຄອງແຂວງ ມາຍັງບັນດາອ້າຍນ້ອງທະຫານ ແລະ ຜ່ານໄປຍັງບັນດາຄອບຄົວຜູ້ທີ່ໄດ້ສະຫຼະຊີວິດ, ຜູ້ບາດເຈັບ, ຜູ້ເຈັບປ່ວຍ ທີ່ກຳລັງພະຍາບານຕົນ ບັນດານາຍ ແລະ ພົນທະຫານ ທີ່ອອກໄປປະຕິບັດໜ້າທີ່ຢູ່ເຂດທຸລະກັນດານ ແລະ ບັນດາສະຫາຍທີ່ອອກພັກຜ່ອນບຳນານ. ພ້ອມທັງສະແດງຄວາມຍ້ອງຍໍສັນລະເສີນມາຍັງບັນດາສະຫາຍພະນັກງານແລະນັກຮົບທົ່ວກອງບັນຊາການທີ່ໄດ້ພ້ອມກັນຕັ້ງໜ້າເຮັດສຳເລັດໜ້າທີ່ອັນມີກຽດສະຫງ່າຂອງຕົນ. ນອກຈາກນີ້, ຕໍ່ກັບຄວາມຫຍຸ້ງຍາກ ແລະ ສິ່ງທ້າທາຍຫຼາຍປະການ ທ່ານ ກໍາມະການສູນກາງພັກ, ເລຂາພັກ – ເຈົ້າແຂວງໆ ສາລະວັນ ຍັງໄດ້ຍົກໃຫ້ເຫັນສະພາບການພົ້ນເດັ່ນ ທີ່ເກີດຂຶ້ນໃນພາກພື້ນ, ສາກົນ ແລະ ໃນ ສປປ ລາວ ບັນດາອິດທິກຳລັງປໍລະປັກ ແລະ ພວກກຸ່ມຄົນບໍ່ດີ ຍາມໃດກໍ່ຄິດຢາກທຳລາຍມ້າງເພລະບອບໃໝ່ ຢ່າງຮອບດ້ານ ດ້ວຍຫຼາຍຮູບ – ຫຼາຍສີ.
ສະນັ້ນ, ໃນຕໍ່ໜ້າ ທ່ານໄດ້ເນັ້ນໜັກໃຫ້ເອົາໃຈໃສ່ສຶກສາອົມຮົມການເມືອງ-ແນວຄິດຕໍ່ນາຍ ແລະພົນທະທະຫານເຊິ່ງກ່ອນອື່ນໝົດຕ້ອງເຊີດຊູສະຕິລະວັງຕົວຕໍ່ກົນອຸບາຍຂອງສັດຕູ ມີສະຕິໃນການປົກປັກຮັກສາ ແນວທາງນະໂຍບາຍຂອງພັກ-ລັດ, ປົກປັກຮັກສາລະບອບໃໝ່, ລະບອບປະຊາທິປະໄຕ ປະຊາຊົນ ໄວ້ໃຫ້ໝັ້ນຄົງ, ສົມທົບຢ່າງໜັກແໜ້ນກ່ຽວກັບວຽກງານການປ້ອງກັນຊາດ – ປ້ອງກັນຄວາມສະຫງົບ, ຮັບປະກັນຄວາມເປັນຄວາມລະບຽບຮຽບຮ້ອຍຂອງສັງຄົມ, ມີຄວາມຈົ່ງຮັກພັກດີຕໍ່ພັກ ແລະ ປະເທດຊາດ, ປັບປຸງພາຍໃນໃຫ້ໜັກ ແໜ້ນ, ເຂັ້ມແຂງ ແລະ ເດັດຂາດ, ສືບຕໍ່ປົກປັກຮັກສາ ແລະ ເສີມຂະຫຍາຍມູນເຊື້ອອັນດີງາມຂອງຕົນ, ຕັ້ງໜ້າປະກອບສ່ວນເຂົ້າໃນການຊ່ວຍເຫຼືອກຳລັງທ້ອງຖິ່ນຢູ່ຮາກຖານ,ສຸມທຸກເງື່ອນໄຂຄວາມສາມາດເພື່ອກ້າວໄປເຖິງການກຸ້ມຕົນເອງຢ່າງຮອບດ້ານ ດ້ວຍການສ້າງວຽກງານພະລາທິການກັບທີ່ ເປັນວຽກງານຕົ້ນຕໍ ແລະ ສືບຕໍ່ເປີດກວ້າງການພົວພັນສາມັກຄີສາກົນ ຕາມແນວທາງການຕ່າງປະເທດຂອງພັກ